
REPUBLIKA HRVATSKA
TRGOVAČKI SUD U ZAGREBU
Zagreb, Amruševa 2/II							   45. St-4159/2015

			U  I M E  R E P U B L I K E  H R V A T S K E

R J E Š E N J E
									
	Trgovački sud u Zagrebu po sucu pojedincu Mirni Panjan u povodu zahtjeva FINANCIJSKE AGENCIJE, Regionalnog centra Zagreb, Podružnica Zagreb, Trg svibanjskih žrtva 1995. 1, OIB: 85821130368, za provedbu skraćenog stečajnog postupka nad dužnikom VISCUS GRUPA d.o.o. Novaki, Cvjetna cesta 16, OIB: 74123157325, MBS: 080422534, dana 23. svibnja 2017. godine.

r i j e š i o  j e

	Obustavlja se skraćeni stečajni postupak nad dužnikom VISCUS GRUPA d.o.o. Novaki, Cvjetna cesta 16, OIB: 74123157325, MBS: 080422534.

Obrazloženje

	Podneskom od 30. listopada 2015.g., predlagatelj Financijska agencija, RC Zagreb, Podružnica Zagreb, Trg svibanjskih žrtava 1995. 1, Zagreb, podnijela je ovom sudu Zahtjev za provedbu skraćenog stečajnog postupka temeljem čl. 444. st. 1. SZ-a (NN 77/15).
	Prema čl. 428 SZ-a, sud će provesti skraćeni stečajni postupak nad pravnom osobom ako su ispunjene sljedeće pretpostavke: ako nema zaposlenih, ako u Očevidniku redoslijeda osnova za plaćanje ima evidentirane neizvršene osnove za plaćanje u neprekinutom razdoblju od 120 dana, te ako nisu ispunjene pretpostavke za pokretanje drugog postupka radi brisanja iz sudskoga registra.
	Povodom predmetnog Zahtjeva, sud je dana 14. prosinca 2015. godine objavio Oglas kojim je (u točki III) pozvao osobe ovlaštene za zastupanje dužnika po zakonu u roku od 15 dana podnijeti sudu javnobilježnički ovjereni popis imovine i obveza na propisanom obrascu, a točkom IV vjerovnike dužnika da u roku od 45 dana od objave Oglasa predlože otvaranje stečajnog postupka, te po pozivu suda predujme sredstva za namirenje troškova postupka, sukladno čl. 430 SZ-a.
  	Zaključkom donesenim 14. prosinca 2015.g. sud je pozvao HRVATSKI ZAVOD ZA MIROVINSKO OSIGURANJE, Zagreb, da u roku od osam dana dostave podatak ima li dužnik zaposlenih osoba.
	Zaključkom donesenim 14. prosinca 2015.g. sud je pozvao osobe ovlaštene za zastupanje dužnika, da u roku od osam dana dostave javnobilježnički ovjerovljen popis imovine i obveza na propisanom obrascu. 
	Odredbom čl. 431 st. 1 SZ-a određeno je da ako osobe ovlaštene za zastupanje dužnika po zakonu u roku od 15 dana ne podnesu popis imovine i obveza dužnika ili ako iz toga popisa proizlazi da dužnik ima imovinu koja nije dostatna za namirenje predvidivih troškova stečajnoga postupka te ako u roku od 45 dana nijedan vjerovnik ne predloži otvaranje stečajnoga postupka i ne predujmi sredstva za namirenje troškova postupka, smatrat će se da je dužnik nesposoban za plaćanje, a odredbom čl. 431 st. 2 SZ-a određeno je da će u  slučaju iz st. 1 ovoga članka, sud po službenoj dužnosti donijeti rješenje o otvaranju i zaključenju skraćenoga stečajnog postupka.




	Vjerovnik dužnika, Republika Hrvatska po Županijskom državnom odvjetništvu u Velikoj Gorici je podneskom od 25. siječnja 2016.g. podnijela prijedlog za otvaranje stečajnog postupka i izvijestila sud da dužnik u vlasništvu posjeduje vrijednosne papire: redovna dionica PEVEC d.d. – PRPVCMRA0001 1.015, te da prema dužniku ima potraživanje u iznosu 65.852,92 kn (glavnica 44.839,03 kn i kamate 21.013,89 kn), koja se temelji na ovršnim ispravama i vjerodostojnim ispravama.
	Republika Hrvatska je sukladno članku 114. stavak 3. SZ-a, oslobođena predujmljivanja iznosa od 1.000,00 kuna u fond za namirenje troškova stečajnog postupka te dodatnog iznosa koji ne može biti veći od 20.000,00 kuna u smislu st. 1. navedene odredbe.
	Kako iz navedenog proizlazi da nisu ispunjeni uvjeti za vođenje skraćenog stečajnog postupku koji u konačnici završava otvaranjem i istovremenim zaključenjem skraćenog stečajnog postupka temeljem odredbe članka 431. SZ-a već su ispunjeni uvjeti za otvaranje redovnog stečajnog postupka u pogledu kojeg je i podnijet prijedlog za otvaranje stečajnog postupka u kojem će se unovčiti imovina dužnika i njome namiriti dužnikovi vjerovnici, to je odlučeno kao u izreci ovog rješenja temeljem odredbi članka 433. SZ-a.
	Nakon pravomoćnosti ovog rješenja, posebnim rješenjem će se odlučiti  da li će se nad gore navedenim dužnikom pokrenuti prethodni postupak ili će se rješenjem odmah otvoriti redovni stečajni postupak (članak 433. SZ-a). 


Zagreb, 23. svibnja 2017. godine
							

										Sudac:
										Mirna Panjan, v.r.


Uputa o pravnom lijeku:
Protiv ovog rješenja dopuštena je  žalba Visokom trgovačkom sudu RH, a koja se podnosi u roku od 8 dana ovome sudu u 3 primjerka.  


									Za točnost otpravka:
									Ovlašteni službenik
									Marina Radaković 

